মাহমুদা তাবাসসুম : রাসুল (সা.) এর অসিয়ত : রাসুল (সা.) দশম হিজরির জিলহজ মাসের ৯ তারিখে আরাফার প্রান্তরে উম্মতের উদ্দেশ্যে জীবনের শেষ হৃদয়গ্রাহী অলংকারপূর্ণ ভাষণ দান করেন, লোকসকল! আমার কথা শোনো, তোমাদের জন্য প্রয়োজনীয় সকল বিষয় বর্ণনা করবো, জানি না আগামী বছর আমি আবার তোমাদের সঙ্গে মিলিত হতে পারবো কিনা৷মুসলমানদের জানমাল, ইজ্জতসম্মান তোমাদের জন্য কেয়ামত পর্যন্ত পবিত্র ও সম্মানিত; যেমন এ দিনটি (আরাফর দিন), এ মাসটি (জিলহজ) এবং এ শহরটি (মক্কা) পবিত্র এবং সম্মানিত। তাই যার কাছে আমানত হিসেবে অন্যের যা কিছু গচ্ছিত থাকবে, তা তার মালিকের কাছে ফিরিয়ে দিতে হবে। হে লোকেরা ! তোমাদের স্ত্রীদের তোমাদের ওপর কিছু অধিকার রয়েছে, ঠিক যেমনটি তাদের ওপর তোমাদের অধিকার রয়েছে। হে লোকসকল! সকল মুসলমান ভাই ভাই। কারো পক্ষে তার ভাইয়ের সম্পদ তার সন্তুষ্টি ছাড়া নেয়া হালাল নয়। আমার পর তোমরা আবার কাফের হয়ে যেও না৷একে অন্যের ঘাড়ে আঘাত করতে যেও না। আমি তোমাদের জন্য আল্লাহর কিতাব রেখে যাচ্ছি। তোমরা যদি তার যাবতীয় বিধিবিধান মজবুতভাবে আঁকড়ে ধরো, তাহলে তোমরা কখনও পথহারা হবে না। হে লোকেরা! তোমাদের প্রতিপালক একজন। তোমাদের আদি পিতা একজন। তোমরা সবাই হজরত আদম (আ.)-এর সন্তান। আর হজরত আদম (আ.) হলেন মাটির তৈরি। তোমাদের মাঝে সবচেয়ে অধিক সম্মানী সে, যে অধিক আল্লাহভীরু। কোনো আরববাসী অনারবির ওপর আল্লাহভীতি ছাড়া শ্রেষ্ঠ হতে পারে না। মনে রেখো, আমি তোমাদের কাছে আল্লাহর দীন পৌঁছিয়েছি। কাজেই অনুপস্থিতদের কাছে উপস্থিত লোকদের এ সকল কথা পৌঁছোনো কর্তব্য।